Eelnõu

NARVA LINNAVALITSUS

MÄÄRUS

Narva                                                                                                     __.__.2023 nr ____

Narva Linnavalitsuse nimekomisjoni põhimäärus

Määrus kehtestatakse kohaliku omavalitsuse korralduse seaduse §30 lõike 1 punkti 2, Narva Linnavolikogu 29.06.2000 määrusega nr 36/16 kinnitatud Narva linna põhimääruse punkti 5.7.2 ja  Narva Linnavolikogu 06.05.2010 määruse nr 20 „Kohanime määramise kord“ § 3 lõike 5 alusel.

§ 1. Üldsätted

(1) Narva Linnavalitsuse nimekomisjon (edaspidi: komisjon) on Narva Linnavalitsuse (edaspidi: linnavalitsus) juures alalise komisjonina tegutsev nõuandev organ eesmärgiga nõustada linnavalitsust kohanimede määramisel, korraldamisel ja kasutamisel.

(2) Komisjoni põhimääruse kinnitab ja teeb selles muudatusi linnavalitsus.

(3) Komisjon juhindub oma tegevuses riigi ja Narva õigusaktidest ning käesolevast põhimäärusest.

§ 2. Komisjoni koosseis

(1) Komisjon on  kuni 10-liikmeline. Komisjoni isikulise koosseisu kinnitab linnavalitsus määrusega.

(2) Komisjoni liige võib isikliku avalduse alusel tagasi astuda. Komisjoni liikme volitused lõpevad vastava õigusakti jõustumisest.
§ 3. Komisjoni töökorraldus

(1) Komisjoni töövormiks on koosolek. Komisjoni koosolek võib toimuda veebi teel. Koosoleku kokkukutsumise otsustab, päevakorra kinnitab ja koosolekut juhib komisjoni esimees, esimehe puudumisel komisjoni aseesimees.
(2) Koosolekud toimuvad vastavalt vajadusele. Komisjoni koosoleku kutsub kokku komisjoni esimees, esimehe puudumisel komisjoni aseesimees.
(3) Komisjoni kokkukutsuja valmistab ette komisjoni koosolekuks vajalikud materjalid. 

(4) Komisjoni liikmetele edastatakse vähemalt viis tööpäeva enne koosoleku toimumist teave koosoleku toimumise ajast ja kohast ning koosoleku päevakord koos päevakorrapunktide käsitlemiseks vajalike materjalidega.

(5) Protokollija on komisjoni koosseisus olev liige, kes valitakse esimesel  töökoosolekul. Protokollija koostab koosolekul osalejate nimekirja, koosoleku protokolli ja korraldab jooksvate küsimuste lahendamise.

(6) Komisjoni esimehel on õigus vajaduse korral kutsuda komisjoni tööst osa võtma asjatundjaid, kes ei kuulu komisjoni koosseisu. Kutsutud asjatundjatel puudub hääleõigus. 
(7) Komisjoni koosolek on otsustusvõimeline, kui kohal on vähemalt pool komisjoni koosseisust. Komisjoni otsused võetakse vastu lahtisel hääletusel poolthäälte enamusega kus poolt on vähemalt 5 komisjoni liiget. Häälte võrdsuse korral on otsustav komisjoni esimehe hääl. 
(8) Erandjuhul või kiireloomulist lahendamist nõudva otsuse vastuvõtmiseks võib komisjon teha otsuse töökorras koosolekut kokku kutsumata. Sel juhul koosolekut kui sellist ei toimu, vaid toimub otsuste eelnõude hääletamine elektrooniliselt. Esimees või aseesimees saadab otsuse eelnõu kirjalikku taasesitamist võimaldavas vormis kõigile komisjoni liikmetele, kes peavad antud tähtaja jooksul eelnõu kohta oma seisukoha esitama. Hääletustulemuste kohta koostab protokollija hääletusprotokolli ja saadab selle hääletanud liikmetele allkirjastamiseks. See otsus on jõus vähemalt 5 komisjoni liikme ühise arvamuse puhul.

(9) Komisjoni otsused protokollitakse ja avalikustatakse linnavalitsuse dokumendiregistris hiljemalt seitsmendal päeval pärast koosolekut. Protokollile kirjutab alla komisjoni esimees ja protokollija. 
(10) Komisjoni liikmete ja kutsutud asjatundjate eriarvamused esitatakse kirjalikult ja protokollitakse. 
(11) Komisjoni protokollid jm dokumendid säilitatakse paberkandjal ja digitaalselt dokumendiregistris. Dokumendid säilitab Arhitektuuri- ja Linnaplaneerimise Ameti koosseisus olev asjaga ametijuhendi alusel tegelev teenistuja.
(12) Komisjoni otsused on soovitusliku iseloomuga linna õigusaktide vastuvõtmisel.
§ 4. Komisjoni ülesanded

Komisjoni ülesandeks on:

1) arutada oma koosolekutel Narva haldusterritooriumil väikekohtade ja teiste objektide, mille liigitus on sätestatud Narva kohanimede määramise korraga, nimevalikuga seonduvaid küsimusi;

2) teha ettepanekuid kohanimede ning kohanimesid sisaldavate objektinimetuste kohta ametiasutustele või ametiisikutele, kes on pädevad neid määrama, muutma, taastama ja kehtetuks tunnistama;

3) teha linnavalitsusele ettepanekuid kohanimede määramist reguleerivate ja kohanimedega seotud linna õigusaktide koostamiseks või muutmiseks;

4) kooskõlastada ametlikke või mitteametlikke kohanimesid ja neid sisaldavaid objektinimetusi vastavalt Narva kohanimede määramise korrale.

§ 5. Komisjoni õigused

Komisjonil on õigus:

1) saada komisjoni tegevuseks vajalikku infot ja dokumente linna asutustelt;

2) kaasata komisjoni töösse asjatundjaid;

3) küsida kohanimede kohta arvamust Vabariigi Valitsuse poolt moodustatud kohanimenõukogult või eksperthinnangut Vabariigi Valitsuse poolt määratud nimeteaduslikult usaldusasutuselt;
4) viia läbi konkursse (sh avalikke ja kutsutud) nimede määramiseks, moodustada žürii ja kinnitada konkursi tingimused, teha ettepanek linnavalitsusele konkursi võitja väljakuulutamiseks, kuulutada konkurss luhtunuks.
5) avalikustada oma tegevust meedias.
§ 6. Komisjoni tegevuse lõpetamine
Komisjoni tegevuse lõpetab linnavalitsus.
§ 7. Rakendussätted

(1) Määrus jõustub seadusega sätestatud korras.
(2) Narva Linnavalitsuse 02.06.2010. a määrus nr 728 „Narva Linnavalitsuse nimekomisjoni põhimääruse kinnitamine“ tunnistatakse kehtetuks.
Katri Raik 

Üllar Kaljuste








Linnasekretär
Õiend Narva Linnavalitsuse nimekomisjoni põhimääruse eelnõu juurde

Kohanimeseaduse § 5 lg 4 kohaselt määrab tänavale või muule ühe omavalitsusüksuse territooriumile jäävale nimeobjektile kohanime kohalik omavalitsus. Narva linna kohanime määramise korra punkti 2.2 kohaselt on kohanimeseaduses kohaliku omavalitsuse pädevusse antud küsimuste lahendamine delegeeritud Narva Linnavalitsusele ning punkti 3.5 alusel on linnavalitsusel õigus moodustada nimekomisjon.
Nimekomisjon on nõuandev organ, kelle ülesanne on pakkuda lahendusi kohanimedega seotud probleemidele ja leida uusi kohanimesid ning nimekomisjoni otsused on soovitusliku iseloomuga linnavalitsuse määruste ja korralduste ettevalmistamisel.

Eelnõuga kinnitatakse Narva Linnavalitsuse Nimekomisjoni põhimäärus uues redaktsioonis, kuna eelnev põhimäärus on aegunud ja nõuab korrigeerimist.

Komisjoni põhimääruse vastuvõtmisel tuleb tunnistada kehtetuks Narva Linnavalitsuse 02.06.2010 määrus nr 728 „Narva Linnavalitsuse nimekomisjoni põhimääruse kinnitamine“.
Kaie Enno

Arhitektuuri- ja Linnaplaneerimise Ameti

direktori 

